<classify> POLISI wilayani Nkasi Mkoa wa Rukwa imemkamata mwanafunzi wa kiume, James Ngozi 15 wa Kidato cha Kwanza, Shule ya Sekondari Kirando akituhumiwa kuishi kinyumba na mwenzake wa kike kwa zaidi ya wiki.Ngozi alikamatwa na jeshi hilo kwa kosa la kuishi kinyumba kwa zaidi ya wiki moja na kumbaka mwanafunzi wa kike mwenye umri wa miaka 13, ambao wote wanasoma Kidato cha Kwanza shuleni hapo.Kamanda wa Polisi wa Mkoa, George Kyando alithibitisha kukamatwa kwa mwanafunzi huyo huku akisisitiza kuwa atafikishwa mahakamani pindi uchunguzi wa shauri lake utakapokamilika.Kabla ya jeshi hilo kumkamata mwanafunzi huyo, uongozi wa Shule ya Sekondari Kirando iliyoko mwambao mwa Ziwa Tanganyika, ilichukua uamuzi wa kuwasimamisha masomo wanafunzi hao wawili baada ya kuwakuta wakiishi kinyumba kwa zaidi ya wiki moja.Inadaiwa kuwa wawili hao walikuwa wakiishi katika chumba kimoja ambacho Ngozi alikuwa amepangiwa na wazazi wake ili awe karibu na shule anayosoma na kumuepusha na usumbufu wa kutembea mwendo mrefu.Akizungumzia mkasa huo, Mkuu wa Shule ya Sekondari Kirando, Ereneo Mgina alisema kwa muda wote huo wa wiki moja wanafunzi hao walikuwa wakijifungia ndani ili wasionekane na watu.  <topic>: KITAIFA 